Ոսկետափ

Ոսկետափ (նախկին անվանումը` Շիրազլու),
գյուղ Հայաստանի Հանրապետության Արարատի մարզի Արարատի տարածաշրջանում, Արարատ քաղաքից 5-6 կմ հյուսիս-արևմուտք։ Մարզկենտրոնից գտնվում է 10 կմ հեռավորության վրա։

Անվանում 
Նախկինում կոչվել է Շիրազլու, այլ տարբերակներով` Շիրազ կամ Շիրազանլու։ Ոսկետափ է վերանվանվել 1991 թ. ապրիլի 3-ին։

Կլիման 
Գյուղը գտնվում է Արարատյան դաշտում՝ ծովի մակարդակից 840 մ բարձրության վրա։ Կլիման չոր խիստ ցամաքային է։ Ձմեռները սկսվում են դեկտեմբերի կեսերին, հունվարյան միջին ջերմաստիճանը տատանվում է -3-ից -5 °C։ Ամառը տևական է՝ մայիսից մինչև հոկտեմբեր, օդի միջին ամսական ջերմությունը հասնում է 24-ից 26 °C, իսկ առավելագույնը՝ 42 °C։ Հաճախ լինում են խորշակներ, որոնք զգալի վնաս են հասցնում գյուղատնտեսությանը։ Մթնոլորտային տարեկան տեղումների քանակը 250-300 մմ է։ Բնական լանդշաֆտները կիսանապատներ են, որոնք ոռոգման ընթացքում վեր են ածվել կուլտուր-ոռոգելի լանդշաֆտի։ Ագրոկլիմայական տեսակետից համայնքն ընկած է բացարձակ ոռոգման գոտում։

Բնակչություն 
Ըստ ՀՀ 2011 թ. մարդահամարի արդյունքների` Ոսկետափի մշտական բնակչությունը կազմել է 4808, առկա բնակչությունը` 4409 մարդ։ Մինչև 1918 թ. եղել է ադրբեջանաբնակ, այնուհետ ունեցել խառը հայ-ադրբեջանական բնակչություն։ 1988-1989 թթ. գյուղում բնակություն են հաստատել Ադրբեջանից բռնագաղթած 461 տուն հայեր։

Ոսկետափի բնակչության փոփոխությունը ժամանակի ընթացքում` ստորև.

Տնտեսություն 
Համայնքի տնտեսության մասնագիտացման ճյուղը գյուղատնտեսությունն է, համախառն բերքի մեծ մասը տալիս է բուսաբուծությունը։ Գյուղատնտեսակն նշանակության հողերը կազմում են շուրջ 1888 հա։ Համայնքի հողերի հիմնական մասն օգտագործվում են որպես վարելահողեր։ Ունի պտղատու և խաղողի այգիներ։ Զբաղվում են այգեգործությամբ, խաղողագործությամբ, դաշտավարությամբ, բանջարաբուծությամբ։ Մշակում են ջերմասեր բանջարաբոստանային կուլտուրաներ, ինչպես նաև հացահատիկ։

Տես նաև 
 Ոսկետափի պատմության և մշակույթի անշարժ հուշարձանների ցանկ

Հղումներ 
 Արարատի մարզպետարան

Ծանոթագրություններ 

Արարատի մարզի գյուղեր